ועדת החקירה הפרלמנטרית בנושא האלימות בספורט, כנסת 16, פרוטוקול מספר 5, 2003-07-14 13:30

אבשלום וילן: מה קרה פה עם חוגי האוהדים, הם בדרך כלל מגיעים, רק מזמינים והם כולם מגיעים מייד.

אבשלום וילן: כנראה שהעונה הסתיימה והם יצאו לחופשה.

אבשלום וילן: או שלפי מה שאני רואה בעיתונים כנראה לא נשארו קבוצות בקטע הזה.

אבשלום וילן: כולם מוכרים ,

אבשלום וילן: כולם קונים.

אבשלום וילן: אני מבין שהמשטרה הכינה מצגת בנושא חוגי אוהדים וד"ר דנה פוגץ הייתה אמורה להכין לנו סקירה על המתרחש בארץ ובעולם בנושא אלימות בקרב חוגי אוהדים.

זאב גוטמן: המשטרה החליטה את כל נושא האלימות בכדורגל לתקוף מכמה היבטים.

זאב גוטמן: בשנה שעברה הצענו את הנושא של שיפור ההכשרות של השוטרים, שיפור מגרשי כדורגל, ויישום כל החקיקה החדשה שנחקקה לפני העונה הקודמת.

זאב גוטמן: אחד הדברים שהמשטרה פיתחה זה מודל של עבודה גם מול קבוצות אוהדים.

זאב גוטמן: זאת אומרת לקחת את אוהדי הקבוצות כשותפים.

זאב גוטמן: כל זאת על מנת להוריד את רמת האלימות.

זאב גוטמן: אגף הקהילה והמשמר האזרחי פיתח מודל, שאנחנו התחלנו אותו כפיילוט בכמה מגרשים, גם הייתה הנחיית מפכ"ל כדי לרוץ איתו על כל הקבוצות.

זאב גוטמן: בחלק מהמקומות, מאחר שזו הייתה שנה ראשונה, זה עבד יותר טוב, בחלק פחות טוב.

זאב גוטמן: אנשי האגף יציגו את המודל הזה.

דן שלום: מועצה ציבורית למניעת אלימות בקהילה.

דן שלום: בנושא הזה לקחנו את הבעיה הזאת מאנגליה, יש לנו פה לדוגמא רשימה של אסונות שהיו מאז ומתמיד בכדורגל, כשאנחנו מתמקדים בעיקר על אסון הילסבורו שהיה בשנת 98' שבו היו תשעים ושישה הרוגים וארבע מאות פצועים.

דן שלום: במגרשים שלנו למזלנו הטוב אין כמויות כאלה של אוהדים, של מאה אלף אוהדים ושמונים אלף, אבל הסיבה הייתה שם נושא של קריסת יציע שלם ומאז באנגליה קודם כל הייתה ועדה ומהוועדה הזאת יצא איזה שהוא מודל ששם הוא פועל בצורה מסודרת, היערכות אירגונית למניעת אלימות פיזית ומילולית במגרשי כדורגל ובקרבתו.

דן שלום: יש לנו מודל של אלימות בקהילה והמטרה היא להביא לכך שהקבוצה עצמה, האגודה, תהיה בשיתוף פעולה מלא עם המשטרה, כך שיווצר מצב של לתת לאגודה את הכוח להפעיל את הסדר הנכון על ידי אוהדים, ושהם יהיו סוכני שינוי.

דן שלום: אחרי האירוע הקשה בחיפה, ב2001- עם אמיר רנד וגם יעקב שחר, שהוא בהחלט דמות שבא לכדורגל ונתן המון, והוא אומר: מה אתם רוצים מאתנו, אנחנו באים ועושים, משקיעים במגרש, ואחר כך מגיעים כמות של שוטרים, הוא אומר בבדיקה שלו יש אולי חמישים חוליגנים במגרש, ומשום מה החמישים האלה יוצרים בעיה כזאת שבסופו של דבר כשקורה אירוע גם מקבלים עונש, מכבי חיפה מקבלת עונש ומפסידה גם את הכסף וההשקעה הזאת לא משתלמת.

דן שלום: בחיפה, במכבי תל אביב, התחלנו בחיבור של המשטרה לקבוצה, הקמת גוף של אוהדים שהם יהוו את הבסיס לסדר במגרש.

דן שלום: המשטרה תיכנס לבעיה ברגע של הפרת סדר.

דן שלום: ואז למשטרה יהיה איזה שהוא תפקיד, ביחד עם הקבוצה, בכניסה למגרש, שהחניות, הקהל שמגיע שתהיה לו את האפשרות להגיע בשלוות נפש.

דן שלום: בפקק בכניסה אין לו חניה ואז הוא נכנס פנימה ויש בעיה.

דן שלום: חוגי האוהדים האלה יקבלו מהמשטרה הדרכה ויהוו צוות שיסייעו למשטרה בארגון הסדר במגרש.

דן שלום: בנושא הזה, התחלנו עם אבשלום וילן ועשינו פה את המפגש בכנסת בשנה שעברה בנושא ההצגה אוהד שרוף, שהיא הצגה בהחלט ראויה, וראו את זה הורים ושחקנים גם במכבי תל אביב, ואנחנו מעבירים את ההצגה הזאת במיוחד לבני הנוער, כי הטענה שלנו שההורים למעשה הם האוהדים.

דן שלום: ולאחר ההצגה הזאת מבצעים דיונים ויוצאים לדרך בנושא הזה של השילוב.

דן שלום: מבחינת הבעיה זה אלימות פיזית, מילולית המתרחשת, קריאות גנאי, שכבר עבר בשנה שעברה החוק בנושא הזה, ליקויי בטיחות העלולים לגרום לנזק ברכוש ופגיעה באנשים, פגיעות גופניות בעת אירוע, משבר של התלהמות במגרש.

דן שלום: עקרונות המודל הם שימוש בשחקנים כמעצבי אקלים דוחה אלימות במגרש, שימוש באוהדים כמכשירי פיקוח.

דן שלום: שימוש בטכנולוגיות.

דן שלום: צמצום גורמי הסיכון על ידי הכנסת שינויים פיזיים במגרש ובסביבתו.

דן שלום: ניצב אלי קניאק שעשה בזמנו את המודל ביחד איתנו, בנושא הזה שילוט בתוך האיצטדיון, העברת מידע לציבור תוך יצירת אינטגרציה בסביבתו, דרך מסכים אלקטרוניים, אתרי אינטרנט, כל הנושא של התקשורת האלקטרונית הכתובה, דרך כריזה.

דן שלום: שימוש בהרתעה, ענישה ואכיפה.

דן שלום: אלה דברים שאנחנו דנים בהם ואנחנו מבצעים.

דן שלום: מקצוע השופטים, שהם חלק, שיתוף פעולה בין כל הגורמים המעורבים.

דן שלום: וכשמדברים על גורמים המעורבים מדברים על האגודה, על האוהדים, משטרה, הקהילה, שופטים, התאחדות, כל הגורמים הנוגעים לנושא הזה.

דן שלום: המרכיבים המרכזיים של המודל זה עיצוב המגרש וסביבתו, פעולות הכנה לפני כל משחק, פעולות ננקטות בזמן המשחק וסביבתו, ופעולות בתום המשחק.

דן שלום: הרעיון בכל הנושא הזה שבכל מצב מנצחים.

דן שלום: גם כשמפסידים, הסיסמא היא ניצחנו.

דן שלום: ניצחנו בסדר, ניצחנו בארגון.

דן שלום: הפעלת המודל טרום המשחק היא ביצוע הערכה בטיחותית, הערכת סיכונים של האיצטדיון, שיפוט, תאומים שעושים מראש.

דן שלום: חקיקה לפי הביצוע.

דן שלום: בשלושה סוגי עבירות, תהיה עבירה פלילית.

דן שלום: העבירות הן פלישה למגרש, השלכת חפצים, קריאות ונהמות גזעניות.

דן שלום: הדין יאכף על כל העוברים עבירות אלה.

דן שלום: הגדרת כללי מועדון שבעקבות אי מילואם יורחק העבריין מהאיצטדיון וכרטיס המנוי שלו או בכלל, ואת זה אנחנו ראינו בשנה שעברה.

דן שלום: הסברה בכל הנוגע לסעיפים אלה, החלת אחריות משפטית אישית למנהל האיצטדיון ולהנהלת המועדון, למפקד המשטרה ולכל אדם הנושא באחריות להבטחת הבטחון באיצטדיון.

דן שלום: הקמת חוליית שוטרים, שתרכז את כל המידע.

דן שלום: זאת אומרת שוטר שמלווה את קבוצת הבית, גם למשחק חוץ, והוא בקשר עם המשטרה במשחק החוץ ונותן להם את האלמנטים שיכולים להפריע מבחינתו ואת הנתונים.

דן שלום: הכשרת צוות שיפוט לרמת מקצועיות גבוהה.

דן שלום: שיבוץ בהתאם לקשיי המשחק.

דן שלום: אלו דברים ברמת ההתאחדות.

דן שלום: קידום ועידוד רכישת כרטיסי מנוי, שימנעו דוחק בעת רכישת כרטיסים ביום הקופות.

דן שלום: הנפקת כרטיסי כניסה, בצבעים שונים, לאוהדי הקבוצה המקומית והקבוצה האורחת על מנת ליצור איזו שהיא הפרדה והתייחסות עניינית.

דן שלום: תכנון דרכי הגישה והתחבורה של האוהדים משתי הקבוצות ואבטחתם.

דן שלום: קביעת קטגוריות רגישות ספציפית לכל משחק.

דן שלום: לדוגמא קטגוריה א' סיכון נמוך, ב' בינוני, סיכון גבוה, והיערכות של המשטרה והאגודה בהתאם.

דן שלום: התקנת שעון מרכזי, איפוס שעונים, שבכל המגרשים ידעו מה המצב מבחינת שעת תחילה, ואת זה ראינו בסיום העונה שעברה.

דן שלום: סימון ברור של האיזורים באיצט

דן שלום: דיון המיועדים לשימוש אוהדי הקבוצה האורחת ואוהדי הקבוצה המקומית.

דן שלום: הכנת מגרש הכדורגל, כל הנושא של ריבוי קופות, שלא תהיה צפיפות בקופות, שערים גדולים שניתן היום לבצע בהם גם פיקוח בטחוני בטיחותי.

דן שלום: סימון יציעים ומקומות ישיבה, סימון סמלי הפרדה בין היציעים לבין המגרש.

דן שלום: כשמדברים על הורדת גדרות, הנושא של הורדת גדרות זה קיים היום לפחות אני ראיתי את זה גם בבלומפילד וגם בחיפה.

דן שלום: גדרות הפרדה, איזורי חיץ בין אוהדי קבוצות יריבות.

דן שלום: הקמת חדר מגדל שליטה ופיקוח על הסדר והבטיחות ואיושו באנשי מקצוע גם של המשטרה וגם של המגרש עצמו.

דן שלום: טלויזיה במעגל סגור ביציעים ושערים, וניתן בזה לשלוט מהחדר.

דן שלום: הצבת מסכי ענק להקרנה, תאורה על פי התקן הבינלאומי, מערכת כריזה וקשר וטלפונים.

דן שלום: כל נושא מנהרות החילוץ, ברמה שבונים היום מגרשים, מתייחסים לזה.

דן שלום: פתיחת קופות, לא ליצור בעיות של צפיפות ושל לחץ, פתיחה לפני הזמן למנוע דוחק וצפיפות.

דן שלום: קופות נפרדות לאוהדי קבוצות יריבות וקבוצות ביתיות.

דן שלום: הצבת כוח משטרתי שיכוון את הפרדת הכוחות לפני הכניסה למגרש, שערים נפרדים, תיגבור סדרנים ואנשי אבטחה, בדיקת נכנסים, בדיקה ידנית וסורק אלקטרוני.

אבשלום וילן: הנושאים הזה, כולל שינוי החוק, כולל דיווחים.

אבשלום וילן: השאלה אם עשיתם גם עבודה ספציפית לגבי עבודה עם חוגי אוהדים.

אבשלום וילן: כל מה שאמרת עד עכשיו זה בערך סיכום של מהלך משותף, הצוות של בני קניאק הציג פה בהרחבה את העבודה, על בסיס זה גם בנינו שינויי חקיקה.

אבשלום וילן: כל המהלכים האלה, זה היה פה שנתיים של עבודה משותפת, שרק דבר אחד מדאיג אותי שאמרת בתחום האכיפה, שכאלה שכבר תופסים אותם, מרחיקים אותם, כעבור שבוע פתאום הם בתוך המגרש.

אבשלום וילן: אז שימו לב, איך אמר לי פה רוני, יש באירופה פטנט, קוראים לזה אזיק אלקטרוני.

אבשלום וילן: יודיע לו אדוני בין שתיים לארבע בזמן המשחק אתה בתחנת המשטרה.

אבשלום וילן: זה החוק.

זאב גוטמן: המשטרה, תתייצב.

אפרת מורלי: מנהל בתי המשפט, על כך שהשופטים מקלים ראש בחוק הזה.

אבשלום וילן: שהוא העביר את הכל.

אבשלום וילן: אבל זאת הייתה הבעיה.

אבשלום וילן: אם הוא יכול להיות בבית, לך תמצא אותו בין עשרים אלף איש.

זאב גוטמן: מכניסים אותו.

אבשלום וילן: צחוק אם לא תהיה פה הקפדת ברזל.

אבשלום וילן: מי שהשופט הרחיק אותו מהמגרש, הרחיק, אמרנו, אחרת מה עשינו.

אבשלום וילן: צריך לבדוק את זה עוד פעם.

אבשלום וילן: אם לא, שיתייצב בתחנת המשטרה בשעה הזאת.

אבשלום וילן: כמו באנגליה.

אבשלום וילן: זה שלא סגרנו את זה, אנחנו נראה.

זהבה מאיר: למעשה, למדנו את הפרוייקטים הקיימים בחו"ל בנושא של מניעת אלימות בכדורגל בדגש על האוהדים, כאשר כפי שאנחנו רואים באנגליה זה די התפתח כל הנושא הזה ויש פעילות ממש יזומה של מועדוני הליגות הבכירות, הם משתפים את הקהילה והעצמתה והדגש שלהם על בני נוער בעיקר, כאשר האלמנט הוא של סובלנות, וכמובן יש תכנית מאוד בולטת שנקראת לשחק בשביל לנצח, יש את זה במציל"ה.

זהבה מאיר: בגרמניה יש שוב פעילות שמוקדשת לבני נוער וכמובן בשילוב עובדים סוציאליים, כאשר הרעיון הוא לתת ייעוץ והדרכה בנושא של השכלה, קריירה, פעילות הפנאי והפקת עיתונים.

זהבה מאיר: זאת אומרת מנצלים בעצם את אותם אוהדים ומרחיבים את תחומי ההעשרה בדברים לאו דווקא שקשורים לנושא של הכדורגל.

זהבה מאיר: בבלגיה יש פעילות משותפת של עובדים סוציאליים יחד עם עובדי נוער, בשילוב מועדוני כדורגל, משטרה והתאחדות הכדורגל.

זהבה מאיר: נושאים שונים ומגוונים של תחומי פעילות, כולל סידורי אבטחה וכמובן מקצים כרטיסים לאוהדים.

זהבה מאיר: בהולנד יש עבודת צוות בין מתאמי הפרוייקט לבין גורמי משטרה ומועדוני כדורגל.

זהבה מאיר: הרשויות משולבות עם אירגוני תמיכה שמממנים את כל הנושא.

זהבה מאיר: הדרכה פדגוגית, סיוע בתעסוקה, השתלבות בכל מיני קורסים, עצות מעשיות לגבי משחקי כדורגל וכן הלאה.

זהבה מאיר: השמים הם הגבול בנושא של פעילויות שניתן לעשות.

זהבה מאיר: אנחנו זיהינו בעצם את בעלי העניין.

זהבה מאיר: כתבנו מכלול רב של גורמים שעשויים להיות שותפים לכל הפרוייקט הזה, החל מקבוצות כדורגל, שחקנים, שופטים, אמצעי התקשורת, נציגי מדע תרבות וספורט, המרכז לשלטון מקומי, המשטרה, מנהלי כדורגל, ארגוני אוהדים במידה וקיימים.

זהבה מאיר: אנחנו יודעים היום שאחד הקשיים זה בעצם שכל הנושא של האוהדים עדיין לא ממוסד, כל הנושא של חוגי האוהדים, וזה קצת מאוד מקשה בשטח להתחבר לקבוצה שמקובלת על אוהדים של קבוצה זו או אחרת על מנת לחבר אותם לתהליך ולפרוייקט.

זהבה מאיר: אני מייד אציג מה שנעשה לפחות בפיילוט.

זהבה מאיר: הנחות היסוד שהנושא של תופעת האלימות בכדורגל היא תופעה שקיימת, שצריך לעשות הכל על מנת להפוך את האיצטדיון למקום בטוח, שאנשים יגיעו בשלום לראות את המשחק וכמובן יצאו בשלום.

זהבה מאיר: תהיה התמודדות עם התופעה שהיא מחייבת בעצם טיפול מערכתי של כל הגורמים המשולבים.

זהבה מאיר: וכמובן שיתוף מנהיגי האוהדים כסוכני שינוי כפי שדן שלום ציין.

זהבה מאיר: המודל עצמו המניעתי הוא צריך להיות בעצם לא רק לטווח הקצר אלא גם לטווח הארוך, שזה כולל חינוך, מניעה דרך החינוך, הסברה, שילוב תכניות אפילו חשבנו על אימוץ בתי הספר כחלק מהפרוייקט על ידי קבוצות כדורגל, לתקשורת כמובן יש תפקיד מאוד חשוב גם כן בשינוי של ההתנהגויות.

זהבה מאיר: עקרונות ההפעלה, בעקרון הרעיון הוא לאתר אוהדים בעלי השפעה, מתוך הנחה שאין לנו חוגים ממוסדים, לפחות ברמה המקומית לנסות לאתר כל מיני קבוצות של מנהיגים מקרב האוהדים שאנחנו יודעים שיש להם השפעה והמשטרה כמובן מכירה ומזהה אותם, והם אמורים בעצם לשמש סוכני שינוי.

זהבה מאיר: ואז להכשיר אותם ואפילו את חלקם אם יש אפשרות להפוך אותם למתנדבים וגם לתת להם כמובן אחריות ותפקידים בכלל בכל הנושא של הכדורגל, החל מתחילת העונה ועד לסיומה כולל במהלך המשחקים, לקבוע נהלי עבודה משותפים, לעשות תאומי ציפיות, לשלב כמובן את התקשורת וללוות את הנושא מבחינת התוצאות.

זהבה מאיר: ניהול הפרוייקט, הקריטריונים לקביעת המקומות לפיילוט, שאנחנו תיכף נראה בהמשך איפה נקבעו, זה קודם כל מוכנות ומחוייבות של מועדון הקבוצה לקהילה ומועדון מסודר בעל מיתקן נאות, ואלה הם השותפים מבין הגורמים שציינתי קודם.

זהבה מאיר: בשלבים המקדימים להפעלת המודל, נערך מפגש עם פיקוד המשטרה, קודם כל להציג להם את הרעיון על מנת שכולם יהיו מחוברים וגם כן לתאם ציפיות, להעלות בעיות וצרכים.

זהבה מאיר: מפגש נוסף יתקיים עם הנהלת קבוצה באותם מקומות שהיה הפיילוט, לתאם כוונות ומוכנות כמובן להיכנס לפרוייקט.

זהבה מאיר: מפגש ראשוני להצגת הנושא בפני כל השותפים כולל האוהדים לפני שמתחילים להריץ את הפרוייקט, העלאת בעיות, תאום ציפיות, צרכים, הקמת צוות עבודה משולב משותף, איתור מתנדבים, מיון וסינון, כמובן לא כל אחד מסוגל ויכול.

זהבה מאיר: למנות איזה שהוא רכז כגורם מקשר בין המשטרה לבין קבוצת הכדורגל.

זהבה מאיר: להכשיר אותם במידה מסויימת ולגבש דרכי פעולה משותפים, כשהרעיון הוא כל הזמן להידבר איתם ולשמוע אותם.

זהבה מאיר: אנחנו למדנו שאחד הדברים החשובים מהמפגשים שעשה בזמנו השר לשעבר מתן וילנאי זה בעצם כל אותם המפגשים אחת לשלושה חודשים שהוא תיאם עם האוהדים, בעיקר עם הגרעין הקשה, מהקבוצות של ליגת העל, וזה בהחלט נתן את אותותיו.

זהבה מאיר: זה די קסם להם באיזה שהוא מקום שמישהו באמת מדבר אליהם ומתייחס ברצינות למה שהם מבקשים ורוצים.

זהבה מאיר: אותם אנשים שהגיעו אליהם בסופו של דבר, היו בעלי השפעה.

זהבה מאיר: הם מגלים רצינות ואחריות.

זהבה מאיר: הרעיון הכללי הוא בעצם להקים, מבחינת היישום, צוות משימה משותף, שיהיה בראשות מפקד המשטרה עם כל הגורמים המקצועיים בתוך המשטרה, אם זה גורמי המבצעים, גורמי החקירות, המודיעין, כמובן בשילוב גורמי החוץ שזה אמור להיות יו"ר קבוצת הכדורגל, מנהיגי אוהדים של הקבוצות ונציגי רשות רלוונטית.

זהבה מאיר: ואנחנו זיהינו חמישה שלבים מרכזיים.

זהבה מאיר: השלב הראשון זה טרום עונת הכדורגל, שלב שני לפני המשחק, תוך כדי המשחק, בתום המשחק כמובן להפקת לקחים ובסיום העונה.

זהבה מאיר: אני אציג בקצרה את השלבים.

זהבה מאיר: השלב הראשון, אמרנו, זה בטורם עונה, הכנה לקראת פתיחת העונה.

זהבה מאיר: היא מעלה את הבעיות והצרכים לגבש כיוון עבודה משותף.

זהבה מאיר: בשלב שני פעילות לפני משחק, מקיימים את המפגש של אותו צוות משימה המשולב.

זהבה מאיר: הרעיון הוא, אם יש קבוצה אורחת כמובן שגם תהיה נציגות של הקבוצה האורחת לפני המשחק, כדי לעשות את התאומים ולהעלות בעיות וצרכים ואחרי זה להוציא פקודת הערכות משותפת.

זהבה מאיר: השלב שלישי הוא, בעצם, ההפעלה של הפקודה או ההיערכות, תכנית הפעלה במהלך המשחק, כאשר נציגי האוהדים משולבים כגורמי קישור וגם כגורמים מאוד משמעותיים בכל מה שנעשה במהלך המשחק.

זהבה מאיר: הצגנו כמה תכניות להעשרה, בנושאי חינוך, הסברה, מניעה, תקשורת, שירות ופעולות העשרה שאפשר לעשות עם האוהדים.

זהבה מאיר: וכמובן מדדי ההצלחה: עליה בתחושת הבטחון, צמצום התופעות של האלימות ובעצם הירתמות של יותר ויותר אוהדים לסייע בפרוייקט.

זהבה מאיר: יישום המודל, ביפו התקיים מפגש עם נציגי האוהדים, אני מדברת על מכבי תל אביב, מפגש עם הנהלת הקבוצה, ישב צוות שבחן ופיתח איזו שהיא תכנית הפעלה משותפת שהיא תהיה גם בעונה הבאה.

זהבה מאיר: ההדגשים זה שיש בעיות פנימיות בקבוצה אל מול האוהדים, וגם כן הייתה בעיה של חילופי מפקדים אבל מפקד המשטרה הנכנס, גם נכנס לעניין.

זהבה מאיר: בחיפה התקיים מפגש משותף עם כל הגורמים, מפקד התחנה הקודם, שהיום הוא הסגן של ראש האגף שלנו, תוכנן מפגש עם הנהלת הקבוצה, היינו שם, רתמו בעצם את כל הגורמים הרלוונטים להיכנס לתהליך.

זהבה מאיר: ההדגשים, הקבוצה עסקה באליפות והיו חילופי מפקדים אבל התגברנו על השלב הזה.

זהבה מאיר: באשדוד, גם ביקשו להיכנס לפיילוט.

זהבה מאיר: מבחינת אשדוד התקיימו שני מפגשים עם כלל השותפים וגיבשו דפוסי עבודה וזה רץ לאורך כל העונה.

זהבה מאיר: הנהלת הקבוצה לא עמדה בכל ההנחיות של המשטרה אבל נמסר לנו שלמרות זאת המשחקים מתנהלים כשורה ללא תקלות ויש שיתוף פעולה עם ההנהלה.

זהבה מאיר: שוב, יש בעיות פנימיות בקבוצה שהן חלק מהבעיות הכלליות.

זהבה מאיר: במרחב שרון הוחלט לשדרג את המודל הזה בשלושה מקומות, בנתניה, פתח תקווה וקלנסואה.

זהבה מאיר: מסגרת עבודה משותפת, אפילו נחתמה אמנה בין שתי הקבוצות מכבי נתניה והפועל פתח תקוה.

זהבה מאיר: מתוכננים מפגשים עם כל המפקדים כדי ללמוד לקחים מהעונה החולפת.

זהבה מאיר: בבאר שבע למעשה הוקם פורום משותף לתאום ציפיות ופיתוח דפוסי עבודה משותפים.

זהבה מאיר: הוציאו מנשר לכל האוהדים בתחילת העונה כדי לרתום את כולם לאוירה החדשה.

זהבה מאיר: בוצעו פעולות גישור, היו שם דברים ממש מרתקים, בין קבוצות אוהדים שישבו בשער 2 וקבוצות שישבו בשער אחד, ואז המשטרה עשתה פעולות גישור ביניהם והידברות וראה איזה פלא, מפלס האלימות השתפר.

זהבה מאיר: מתמקדים בפעילות עם המאמן, מתוכננות ישיבות משותפות, הקפטן, המאמן ונציגי אוהדי שער 2 וזה בוצע.

זהבה מאיר: יש איזו שהיא התפתחות בעניין.

זהבה מאיר: הם העלו כאן עניין שקשור לתקציב, ג'ינגל למניעת אלימות ודגל עם סיסמא, אלו דברים שקשורים לתקציב.

זהבה מאיר: אנחנו ניסינו גם באופן כללי לעשות כל מיני פעילויות הסברה גם בתוך המשטרה וגם עם הגורמים הרלוונטים מחוץ למשטרה.

זהבה מאיר: שתי נקודות מרכזיות רק לסיכום החלק הזה, קושי מרכזי הוא שאין מיסוד לחוגי האוהדים וזאת נקודה די מקשה, כדי להריץ את המודל בצורה יותר יעילה.

זהבה מאיר: גם אם יש מנהיגות זו לא בהכרח מנהיגות המקובלת על רוב האוהדים.

זהבה מאיר: זו נקודה למחשבה.

זהבה מאיר: נקודה שניה היא חוסר שיתוף פעולה מלא ומחייב בין כל הגורמים בעלי העניין, שאמורים בעצם להירתם.

זהבה מאיר: באיזה שהוא מקום המשטרה מרגישה שהיא יותר זו שצריכה להיות הטריגר והדבק המלכד בשעה שבהחלט יש גם מקום מכובד לגורמים אחרים בעלי עניין, שבהחלט יכולים לסייע.

דן שלום: של מציל"ה, בארבעים יישובים עומדים מול עמותות בנושא הספורט.

דן שלום: עמותת אלון, לדוגמא, איזור כפר סבא השרון, עבודה נפלאה עם ילדים, גורמים להם להצליח יותר בלימודים.

דן שלום: אנחנו מדינה שהמשטרה לוקחת על עצמה הרבה.

דן שלום: לדוגמא, סחנין שהשנה עלתה לליגת העל, מפקד התחנה שם, ברגע שהוא הגיע, יצר מצב שבשנה האחרונה פחתה האלימות נגד המשטרה שהיתה בעבר.

דן שלום: הוא הצליח ליצור את הנושא הזה בלי הפעלת פרוייקט.

דן שלום: שיחות עם האוהדים, האוהדים עשו המון עבודה להרגעת הרוחות.

דן שלום: זה אחד הסממנים, במיוחד במיגזר.

דן שלום: בעקרון, הנושא הזה של האוהד השרוף ירוץ לכל קבוצות העל, ילדים והורים.

אבשלום וילן: לומר שבעקבות עונה יש שיפור, יש תוצאות, אפשר לכמת את זה או שזה רק עניין של תחושות כלליות?

אבשלום וילן: ביקשנו מד"ר דנה פוגץ להכין לנו סקירה על חוגי אוהדים בעולם, איך שם עובדים, כדי שנראה באמת איפה אנחנו, איפה הם, והאם אפשר להתחבר.

דנה פוגץ: לדרכים שבהם אפשר לעשות את זה ואיך זה מתקשר בכלל לתחום שלי.

דנה פוגץ: קודם כל דוגמא באמת מאנגליה, נדמה לי שזהבה אמרה שהבעיה העיקרית היא חוסר מיסוד בארץ, בניגוד כמובן למה שקורה בעולם.

דנה פוגץ: באנגליה הוועדה האחרונה שהיתה שם לעניין האלימות, ועדה שממנה אנחנו יכולים לשאוב כאן הרבה מאוד מסקנות, הגיעה למסקנה שמיסוד חוגי האוהדים זאת הדרך.

דנה פוגץ: אז מה עושים, לוקחים את החוג האוהדים של נבחרת אנגליה שהיה קיים, מפרקים אותו ומתחילים מהתחלה.

דנה פוגץ: חוג האוהדים של נבחרת אנגליה זה חוג שבשנת 2001, כשהוועדה הזאת ישבה,היו בו שלושים אלף אנשים.

דנה פוגץ: חוג ממוסד לגמרי.

דנה פוגץ: ההתאחדות האנגלית לכדורגל.

דנה פוגץ: אני אולי "מפילה עליך תיק" פה כי אני חושבת שההתאחדות צריכה להיות הרבה יותר אקטיבית בנושא של גיבוש קבוצות אוהדים ובטח לא המשטרה בנושא הזה.

דנה פוגץ: מה הם עשו ומה היה הרעיון החדש, השאלה הראשונה שהם ישבו וחשבו עליה זו השאלה בכלל מי הם האוהדים, מי מגיע להיות אוהד כדורגל ומי מגיע להיות אוהד כדורגל רשום, והגיעו למסקנה שבעצם קבוצות שיכולות לדלל את האלימות הם קבוצות שבכלל לא מיוצגות בקרב האוהדים, דהיינו משפחות, דהיינו נשים, דהיינו מיעוטים אתניים ואני יכולה רק מניסיון להגיד לכם כמה אנשים מתפלאים על זה שאני יושבת פה בוועדה, זה נראה להם מוזר החיבור הזה של אישה וכדורגל.

דנה פוגץ: בקרב האוהדים עדיין התמונה שאני מקבלת, וגם בעולם זאת התמונה הכללית, היא תמונה שבה האוהדים, הפילוח שלהם הוא די סטראוטיפי, חתך גילאים מאוד מסוים, חתך סוציו-אקונומי אפילו מסוים.

דנה פוגץ: יש הרבה מחקרים על ההבדלים בין אוהדי כדורסל לאוהדי כדורגל וכו'.

דנה פוגץ: כלומר השאלה הראשונה במיסוד קבוצות אוהדים זו השאלה בכלל מיהם האוהדים ואיך מגיעים לאוהדים שלא יהיו דווקא בחורים בני עשרים עד עשרים וחמש משכונות מסויימות או ממקומות ומקצועות מסויימים אלא איך מגיעים לחתך רחב יותר של אוהדים.

דנה פוגץ: כי החשיבה היא שככל שיש יותר אוהדים מיותר מקומות גם זה דבר שמפחית את האלימות.

דנה פוגץ: ופה אפשר להיכנס לסטריאוטיפים קרימינולוגים.

דנה פוגץ: נשים לא תוקפות, גם במגרשי כדורגל לא.

דנה פוגץ: ולכן משפחות שבאות עם ילדים גם הם יימנעו מלתקוף.

דנה פוגץ: דבר שלא קורה במצב שבו רוב האוהדים הם בערך באותו גיל, אותו מין וכו'.

דנה פוגץ: אז זאת הייתה המטרה הראשונה של הוועדה האנגלית הזאת, להפוך לאטרקטיבית את ההצטרפות למועדונים הממוסדים האלה.

דנה פוגץ: זה דבר נורא חשוב שאתם לא כל כך דיברתם עליו, והוא הנקודה המרכזית.

דנה פוגץ: למה לאדם בכלל להצטרף לחוג אוהדים.

דנה פוגץ: איך הופכים, לא רק שיהיה חוג אוהדים ממוסד אלא שיהיה כדאי לאנשים להצטרף לחוג האוהדים הזה.

דנה פוגץ: איזה צ'ופרים זה יתן להם.

דנה פוגץ: כי לנו, כגופים ממלכתיים ברור שזה נותן המון.

דנה פוגץ: קודם כל זה נותן כמו כרטיס סופרמרקט, המון מידע לגבי מיהם האוהדים.

דנה פוגץ: זה דרך לעקוב אחרי אנשים, דרך לגלות מי הזהות שלהם ולעקוב אחריהם.

דנה פוגץ: דיברתי אתמול, התקשרתי לחברה שלי שהיא בחוג האוהדים של מנצ'סטר יונייטד.

דנה פוגץ: והיא אמרה לי ברור, אנחנו יודעים שאנחנו חשופים, אנחנו מקור מידע נפלא.

דנה פוגץ: ברור לנו שעוקבים אחרינו, ברור לנו שעוקבים אחרי התנועות שלנו.

דנה פוגץ: אבל יש כל כך הרבה צ'ופרים שבאים יחד עם ההצטרפות למועדון ששווה לעשות את זה.

דנה פוגץ: תיכף אני אציג, הבאתי רשימה של כמה מהדברים.

דנה פוגץ: אז הוועדה האנגלית הזאת אמרה סוגרים ומתחילים מחדש את הקבוצה של אוהדי אנגליה.

דנה פוגץ: יש להם גם סיסמא מאוד נחמדה, שלושה אריות, ארבע פינות, מטרה אחת.

דנה פוגץ: מי שמכיר את הסמל של נבחרת אנגליה, שלושה אריות, המטרה האחת היא המטרה לנצח.

דנה פוגץ: בצד זה המטרה היא לכוון, וזה נורא חשוב לקמפיין שלכם, לכוון את קוד ההתנהגות.

דנה פוגץ: היום, וברגע שהם פתחו את ההצטרפות מחדש למועדון האוהדים החדש הזה של נבחרת אנגליה הם עושים קודם כל סינון של האוהדים.

דנה פוגץ: לא כל אדם יכול להצטרף לזה.

דנה פוגץ: ברגע שאתה רוצה להצטרף אתה מרשה שיבדקו אם יש לך עבר כלשהו באלימות כדורגל, אם יש לך עבר אתה מנוע מלהצטרף.

דנה פוגץ: לפי הנתונים שלהם הם לא קיבלו די הרבה מהאנשים או לפחות מספר מהאנשים שרצו להתקבל, בחודש הראשון מתוך ארבעת אלפים שפנו מאה מתוכם הם לא קיבלו.

דנה פוגץ: הזכרתי קודם שאתה הצעת שהמטרה הראשונה הייתה לקבל יותר אנשים מגזעים אחרים, דהיינו במקרה של אנגליה אסייתים בעיקר, הודים, פקיסטנים וכו', ולקבל נשים ומשפחות.

דנה פוגץ: זה הוצהר כמטרה, וגם נותנים כל מיני הטבות כדי שאפשר יהיה לקיים את זה.

דנה פוגץ: נקודות נוספות זה שכל אודה שרוצה להצטרף חותם על קוד התנהגות נגד אלימות, בעיקר נגד גזענות כי גזענות היא כמובן בעיה שנוגעת אולי יותר לאוהדים אפילו מאשר אלימות.

דנה פוגץ: הצ'ופרים הם די גדולים.

דנה פוגץ: קודם כל היום רק האוהדים הרשמיים של בנבחרת אנגליה יכולים בכלל לקנות כרטיסים לחלק גדול מהמשחקים.

דנה פוגץ: בארץ אני מניחה שיהיה מאוד קשה ליישם את זה כי יותר קשה לחפש אוהדים שיקנו כרטיסים לחלק מהמשחקים לפחות אבל זאת הדרך שלהם.

דנה פוגץ: לחלק מהמשחקים רק אוהדים יכולים לקנות, יש להם כמובן עדיפות.

דנה פוגץ: אם קנית כרטיס למשחק בחו"ל למשל אתה תהיה זכאי גם להיות בעדיפות גבוהה לקבל כרטיס למשחק בית במשחק הצולב אחד כך.

דנה פוגץ: יש שירותים מיוחדים לנסיעות ,יש חבילות מאוד יפות כאלה, פשוט חבילות אוהדים, שאז הם חושבים שהם נבחרים מעם.

דנה פוגץ: מקבלים את החולצה, מקבלים את הכובע, מקבלים דגל קטן.

דנה פוגץ: גם מקום הישיבה וכדומה.

דנה פוגץ: באנגליה אתה מקבל חמישה אחוז הנחה לחברי המועדון על הסחורות הרשמיות של נבחרת אנגליה, מנצ'סטר יונייטד אפילו הנחה יותר גדולה.

דנה פוגץ: יש כל מיני תחרויות כאלה שאפשר לזכות בכל מיני פרסים כמו לפגוש את השחקנים וללכת לטייל במגרש, כל הדברים האלה.

דנה פוגץ: ונותנים לאוהדים, וזה דבר שאני חושבת שהוא חשוב גם וניתן בהחלט ליישום, נותנים לאוהדים איזה שהוא פתח להביע את קולם.

דנה פוגץ: כי זה מה שחשוב להרבה מאוד אוהדים והרבה פעמים הם אומרים שהאלימות היא דרך התבטאות, אז פה נותנים להם דרך התבטאות אלטרנטיבית בדרך של פשוט אתרי אינטרנט שמוקדשים רק להם.

דנה פוגץ: אתה יכול להיכנס רק עם סיסמא שנותנים לך וככה לנסות ולהביע את קולך, ואנשים מהמועדון קוראים את האתרים האלה ומגיבים על הדברים שנאמרים בהם, כך שהמילים לא נזרקות בחלל הפתוח.

אבשלום וילן: פעם עם ההנהלה, יושב בבורד?

דנה פוגץ: עלה הסיפור של בקהם, עכשיו עם רונלדיניו מדברים, בהחלט הם מדברים, אני לא יודעת כמה מישהו שומע ומישהו לוקח את זה בחשבון, אבל מאוד נותנים להם, מציגים את החזות הזאת של בואו וגם אנחנו נקשיב מה יש לכם לומר לנו.

דנה פוגץ: הקשר בכלל בין המועדונים לבין האוהדים שם הוא קשר מאוד מאוד מובנה, לא כמו שום דבר שנעשה פה, ובין ההתאחדות לבין המועדונים לבין האוהדים גם, כיוון שההתאחדות באנגליה לגבי האוהדים לקחה על עצמה תפקידים מאוד מורכבים ומאוד אחראים.

דנה פוגץ: אני חושבת שזה מספיק לעניין שלנו כדי לראות בתמצית.

דנה פוגץ: הדוגמא השניה שהבאתי היא דוגמא אחרת לגמרי, וזה בגרמניה, שם יש מועדון אוהדים, קבוצת אוהדים אחת שנמצאת מעל הקבוצות האוהדים המערכתיות, האוהדים של קבוצות, וזה גוף שנקרא BAFF.

דנה פוגץ: בגרמניה יש בעיה מאוד גדולה של גזענות בכדורגל בשנים האחרונות.

דנה פוגץ: ה-BAFF הוא גוף שמזוהה פוליטית עם השמאל בגרמניה.

דנה פוגץ: הוא נגד גזענות בכדורגל.

דנה פוגץ: יושבים שם אוהדים של הרבה קבוצות.

דנה פוגץ: הם נגד פאשיזם, נגד ימין קיצוני, למה זו דוגמא טובה?

דנה פוגץ: כי אתה לא יכול ללכת לאוהד ורק להגיד לו אנחנו נגד ונגד ונגד.

דנה פוגץ: אין בזה כוח גיבוש.

דנה פוגץ: אז הם גם הולכים בעד האוהדים.

דנה פוגץ: הם יצאו בקמפיין, שהוא די עובד בגרמניה למרבה הפלא, של מקומות עמידה באיצטדיון.

דנה פוגץ: ואז אוהדים מצטרפים ל-BAFF כי הם בעד מקומות עמידה באיצטדיון, על הדרך הם גם מקבלים את המסר שגזענות זה רע וללכת נגד התנועות הנאציות ונגד התנועות הפאשיסטיות בגרמניה.

דנה פוגץ: זה לא גוף שהוא מאוד חזק אבל היו לו כבר כמה הצלחות גם בנושא של מקומות עמידה באיצטדיון וגם בנושא של נגד פאשיזם ונגד גזענות במגרשים.

דנה פוגץ: ושוב, דוגמא נוספת שצריך לשלב, בכל מקום לראות שיהיו פלוסים לאוהדים ושיהיו מינוסים, כי שוב, המערכת היא זאת שמרוויחה מזה בסופו של דבר.

דנה פוגץ: תודה.

אורי שילה: הקמנו פורום אוהדים קבוע, באמת אנחנו רחוקים מזה, אבל יש לנו פורום מנכ"לים של ליגת העל, שאיתו אנחנו דנים בכל מיני סוגיות של ליגת העל, וישיבה באמת שאמורה להיעשות לקראת פתיחת העונה הייתה ישיבה שאמורה לשלב גם אוהדים מכל קבוצה ושיבוא בעצם עם מנכ"ל הקבוצה שלו ולעשות איזה שהוא דיון לקראת פתיחת העונה.

אורי שילה: השאלה אם זה משהו שאנחנו נעשה רק כדי לעשות, וכדי להגיד עשינו, ומה האפקט של זה בשטח.

אורי שילה: זה שאנחנו נעשה את זה וזה יהיה אולי טוב וזה ימשוך שניים שלושה גורמים שיתעניינו בזה וידווחו על זה, זה בסדר, זה ייעשה בכל מקרה.

אורי שילה: השאלה אם האנשים באמת שאתה אומר שגם מגיעים לפה לכנסת, אותם מנהיגים של מכבי חיפה ואותם מנהיגים של מכבי תל אביב הם יש להם השפעה בשטח והם אחר כך יכולים גם להוריד דברים לשטח ולעשות שינוי בשטח.

אורי שילה: כי מי המנהיגים שמגיעים כמנהיגי אוהדים, אני מכיר אותם, זה חבר'ה שבשבת בבוקר מגיעים עם העשרים ילדים עם המוטות לקשט את המגרש ואת הדגלים והם בעצם מפקדים של צבא קטן של נערים בני שבע עשרה שמונה עשרה, הם לא המפקדים של חמשת אלפים או עשרת אלפים או ארבעים אלף איש של מכבי תל אביב.

אורי שילה: הם אלה שתמיד רצים לוועדה בכנסת ואתה רואה אותם בכל המצלמות ובנסיונות סולחה אתה רואה אותם, אבל אף אחד לא אומר שהם באמת רק מסוגלים לעשות את השינוי בשטח ויש להם איזו שליטה בשטח.

אורי שילה: הדברים האלה צריכים להיות הרבה יותר ממוסדים, וההתאחדות לכדורגל יכולה לקחת את הבמה, יכולה לתת את הגיבוי, יכולה לתת את הפסיליטיס וכל מה שצריך.

אורי שילה: מי שצריך לעשות את העבודה האמיתית זה הקבוצות מול האוהדים שלהם.

אורי שילה: כלומר זה איתמר צ'יזיק צריך לבוא והוא צריך למסד חוג אוהדים שיהיה אמון בין הקבוצה לבין האוהדים.

אורי שילה: ההתאחדות היא מעל.

אורי שילה: כלומר אני לא צריך לזכות באמון של האוהד של אשדוד והאוהד של מכבי פתח תקווה.

אורי שילה: אני צריך להיות הגוף שנותן את המדיניות, נותן את הבמה, נותן את הפורום והכל.

אורי שילה: העבודה עצמה צריכה להיות בין לוני, בין אלי דריקס, בין עלי כרום, בין כל מנהלי ומנכ"לי קבוצות ליגת העל והלאומית לבין האוהדים שלהם.

אורי שילה: ברגע שיהיה אמון, ברגע שתהיה הידברות ישירה ההתאחדות בודאי תתמוך בכל מה שצריך.

אורי שילה: אבל אנחנו לא יכולים לעקוף את הצינור המרכזי בינינו לבין הקבוצות.

אורי שילה: והאמון צריך להיעשות ביניהם והבנייה צריכה להיעשות ביניהם.

אורי שילה: ההתאחדות תמיד יכולה לסייע אבל היא לא יכולה להיות גורם שמחליף את הקבוצה.

אורי שילה: לכן דווקא חשבתי שבדיון כזה מי שצריך לבוא זה ראשי קבוצות שצריכים לבוא ולהגיד מה הם עושים בשטח.

אורי שילה: הם עכשיו עסוקים במלפפונים של מי יחתום עם מי, האוהדים זה דבר שפחות מעניין אותם.

אורי שילה: אבל הם הגורם המרכזי שצריך לעשות את העבודה.

אורי שילה: חשבתי שהם יהיו פה ויגידו מה הם עושים.

זאב גוטמן: בנושא הכדורגל, לפעמים מצטייר שהמשטרה שאמורה להיות רק אחד מהגופים, לוקחת ומתעסקת פה במכלול שלם של דברים שאנחנו לא אמורים להתעסק.

זאב גוטמן: באיצטדיונים אנחנו יורדים עד רמה שאנחנו מקפידים שיהיה לאוהדים ביציעים שלהם שירותים שלא יצטרכו לרוץ, וזה דברים מאוד אבסורדים שאנחנו צריכים לרוץ בשביל האוהדים מול הקבוצות.

זאב גוטמן: אנחנו עכשיו מנסים להתחנן מול ההנהלות של הקבוצות לשפר את האיצטדיונים.

זאב גוטמן: הם לא מצליחים לדבר עם הרשות המקומית.

זאב גוטמן: חלק מנסים לכדרר אותנו בין הרשות המקומית, שהיא בעלת האיצטדיון, לבין הקבוצה.

זאב גוטמן: זה היה גם בדיון, אני השתתפתי באחת הפגישות של פורום המנכ"לים.

זאב גוטמן: אנחנו עושים להם את הכל.

זאב גוטמן: צריך להיות אינטרס של הרשות המקומית שאיצטדיון שלה יהיה ברמה טובה.

זאב גוטמן: אז ראש רשות זורק את הקבוצה ממנו ולא אכפת לו.

זאב גוטמן: אנחנו רואים את זה גם פה בנושא של חוגי אוהדים, שהם היו צריכים להתחבר ולא התחברו.

זאב גוטמן: אנחנו חושבים שצריך פה באיזו שהיא צורה לקחת את כל הגופים שאמורים להתחבר, ובמיוחד באמת את הקבוצות כדורגל, שיש להם איזה שהוא אינטרס, מעבר לאינטרס של משחק הקבוצה אלא גם משהו קצת גדול יותר ולחבר אותו.

זאב גוטמן: כי במצב הנוכחי אנחנו לא מקצוענים בכל הדברים, אנחנו לא צריכים להתמצא בדברים האלה, ובטח שבפגישות שלנו טרום משחק לא צריך להיות המפגש הראשון בין האוהדים להנהלת הקבוצה אצלנו.

זאב גוטמן: זה צריך להיות כבר הרבה הרבה לפני זה.

אריק הניג: במקום שנחשב למודל, גם מקצועי וגם התנהגותי בעולם, מי שלא יודע זה ה-NBA, אז אני רוצה רק לנגוע במשולש מסוים שזה עובד, כמו שאתה ציינת זה מתחיל מההנהלות, שמשום מה לא עושות הרבה.

אריק הניג: ואם רוצים מרצ'נדייז זה בא מההנהלה.

אריק הניג: הצרה שאין במדינת ישראל מדיניות של מרצ'נדייז.

אריק הניג: לוס אנג'לס לייקרס ומנצ'סטר יונייטד חלק גדול מהתקציב שלהם, בערך במיליוני דולרים בשנה, בא ממרצ'נדייז.

אריק הניג: ואין מרצ'נדייז.

אריק הניג: הצלע השניה במשולש זה חינוך.

אריק הניג: מי שמתחיל להיות אוהד כדורגל זה בדרך כלל מתחיל מבית ספר יסודי ותיכון, ולפי דעתי צריך לחבר לזה את משרד החינוך, המקום הכי מתאים לחנך וליצור חוגי אוהדים זה מתוך בתי הספר.

אריק הניג: הצלע השלישית, החשובה, זה אפרופו מה שאמרת באנגליה.

אריק הניג: באנגליה, אחד הדברים החשובים שמנעו אלימות זה פשוט ענישה.

אריק הניג: עשר שנות מאסר.

אריק הניג: אם לא תהיה, עם כל הכבוד לחוגי האוהדים, זו פעילות נפלאה, אבל אם זה לא יבוא לצד אכיפת חוקים וענישה מתאימה אני תמיד אומר ומציין את זה שאני לא זוכר מישהו, האלימות במגרשי הכדורגל היא קטסטרופלית.

אריק הניג: אני לא זוכר עונש לדוגמא, לא של עשרים שנה ועשר שנים כמו שקיים באנגליה וארצות הברית, אני לא זוכר ענישה של שנה אפילו שמישהו קיבל.

אריק הניג: בעניין הזה הערה למשטרה לסיום, אני עדיין מזועזע מהלינץ' המצולם שראיתי לפני שבועיים לעו"ד בן ציון בעאייר, לינץ' מזעזע.

אריק הניג: אם היינו רואים את זה ברמאללה או באפריקה כולנו היינו צועקים וקמים, ופה לא שמעתי אף הערה, קל וחומר לא ראיתי, זה מצולם, רואים עשרות פרחחים יורקים, מכים, מוציאים את האיש ממונית, כמו בסרטים.

אריק הניג: ושוב, הערה למשטרה, אני לא יודע למה מחכים, האנשים מצולמים.

אריק הניג: האנשים האלה מסתובבים עכשיו בשכונת התקווה ומשוויצים, זה כתוצאה מחוסר הענישה, משוויצים על מה שהם עשו במקום שהם יהיו אחרי סורג ובריח.

אבשלום וילן: צילומים והכל.

אבשלום וילן: השיקולים שם אחרים, אני לא רוצה כרגע להיכנס.

אבשלום וילן: הם לא פעלו כשורה לא לפני ולא אחרי.

אבשלום וילן: ההנהלה הייתה צריכה להגיש תלונה.

אבשלום וילן: אני רוצה ברשותכם לנסות לסכם.

אבשלום וילן: אני קודם כל שמח מאוד על היוזמה המשטרתית של המודל, זה בהחלט סיכום של כל מה שנעשה פה בכמה כיוונים בשנים האחרונות, זה מתרגם את זה באמת ברמה המעשית.

אבשלום וילן: היו גם מנהלי קבוצות שדיברו על חוגי אוהדים ,היו פה דיונים כאלה.

אבשלום וילן: לדעתי באיזה שהוא מקום, אני לא יודע אם אני מתאר נכון את התחושה, שיש איזו שהיא נפילת מתח.

אבשלום וילן: למה, הקיץ הזה אני רואה בכלל בקבוצות שם כולם עוסקים בקניות ומכירות.

אבשלום וילן: השנה זה כנראה כתוצאה ממצב כלכלי יותר קשה ,ישנה נפילה אדירה.

אבשלום וילן: למה, כי הם אומרים ככה, הם אומרים הם לא מוכרים מנויים, למה, למי נמכור את המנויים, ראיתי כמה קבוצות כבר אמרו את זה, רוצים את מכבי חיפה שמסודרת, כל השאר אמרו לא רוצים למכור מנויים לשנה.

אבשלום וילן: עכשיו העסק הזה הוא מאוד בחיתולים בארץ.

אבשלום וילן: כל הנושא של חוגי אוהדים, זה עצם התפיסה.

אבשלום וילן: צריך עוד לעבוד הרבה מאוד כדי להשריש את זה.

אבשלום וילן: הם יודעים יפה מאוד מנהלי הקבוצות לצעוק פה למה מטילים עלינו אחריות שילוחית.

אבשלום וילן: למה בית הדין של ההתאחדות דורש אחריות שילוחית.

אבשלום וילן: אבל ככל שאתה חושב על זה יותר אין בעצם.

אבשלום וילן: על קריאות גזעניות את מי תעניש, את האוהד הספציפי, בסופו של דבר אין לך ברירה.

אבשלום וילן: ככה גם באירופה וגם פה, הקבוצה אחראית.

אבשלום וילן: לכן לפי הערכתי הקטע הזה של עבודה עם חוגי אוהדים, של עבודה קהילתית במודל זה או אחר, זה הקטע החשוב ביותר ואותו אני מאוד מקווה שבאחד הדיונים הקרובים, הליגה אמורה להתחיל, ראיתי שאתמול הגיעו לפשרה, ואמרנו כסף יהיה.

אבשלום וילן: בואו נגיד זה לא יהיה עשרים וארבעה באוגוסט, זה יהיה שבועיים אחרי זה, תחילת ספטמבר.

אורי שילה: ההליך של ההתמחות.

אורי שילה: לא חיכו לפסיקת בית המשפט כדי להכין את המכרז.

אורי שילה: המכרז מוכן.

אורי שילה: עכשיו עושים את השינויים בהתאם לפסיקה, תוך יום יומיים יוצא מכרז.

אבשלום וילן: עם ראשי הקבוצות ועם ראשי התאחדות הכדורגל, עם ראשי המשטרה וכו', נעשה את זה בתל אביב, לגבי ההיערכות, בואו נקיים את זה שבועיים שלושה לפני טרום העונה, לגבי כל ההיערכות, כולל השילוב הזה של חוגי האוהדים, של התפיסה הכוללת, וננסה את זה לקדם.

אבשלום וילן: זה נכון מה שאמרתם פה שהמנהיגות היא מנהיגות די מקרית.

אבשלום וילן: אם היו ממשיכים למסד את זה ולהביא גם כמה דמויות רציניות שעושות את זה לשם שמים כמנהיגי אוהדים אין לי ספק שתוך שנה אפשר להגיע פה לשינוי משמעותי.

אריק הניג: כשדיברת על הקבוצות מהמיגזר, הולכים להיות לכם חיים קשים מאוד.

אריק הניג: תתחילו להתכונן.

אבשלום וילן: שתי קבוצות מהמיגזר הערבי יהוו אתגר מאוד משמעותי, בעיקר בכל הטיפול בנושא קריאות גזעניות.

אבשלום וילן: דיברנו על זה בשתי הישיבות הקודמות.

אבשלום וילן: תודה לכולם.